CELEX: 32012D0301
Language: sl
Date: 2012-06-11 00:00:00
Title: 2012/301/EU: Sklep Komisije z dne 11. junija 2012 o nacionalnih določbah, o katerih je Danska poslala uradno obvestilo v zvezi z nekaterimi industrijskimi toplogrednimi plini (notificirano pod dokumentarno številko C(2012) 3717)

13.6.2012   
            
            
               SL
            
            
               Uradni list Evropske unije
            
            
               L 152/40
            
         SKLEP KOMISIJE
   z dne 11. junija 2012
   o nacionalnih določbah, o katerih je Danska poslala uradno obvestilo v zvezi z nekaterimi industrijskimi toplogrednimi plini
   (notificirano pod dokumentarno številko C(2012) 3717)
   (Besedilo v danskem jeziku je edino verodostojno)
   (2012/301/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti člena 114(6) Pogodbe,
   ob upoštevanju naslednjega:
   
               (1)
            
            
               Z dopisom z dne 13. februarja 2012 in v skladu s členom 114(4) Pogodbe o delovanju Evropske unije (PDEU) je Kraljevina Danska obvestila Komisijo, da namerava ohraniti nacionalne določbe o nekaterih industrijskih toplogrednih plinih, ki so strožje od Uredbe (ES) št. 842/2006 Evropskega parlamenta in Sveta z dne 17. maja 2006 o določenih fluoriranih toplogrednih plinih (1), tudi po 31. decembru 2012, tj. datumu poteka dovoljenj iz Odločbe Komisije 2007/62/ES (2), sprejetih v skladu s členom 95(6) Pogodbe o ustanovitvi Evropske skupnosti (PES) (sedaj člen 114(6) PDEU).
            
         
               (2)
            
            
               Uredba (ES) št. 842/2006 o določenih fluoriranih toplogrednih plinih (F-plinih) je namenjena preprečevanju in zadrževanju emisij nekaterih F-plinov (HFC, PFC in SF6), ki jih zajema Kjotski protokol. Uredba vsebuje tudi omejeno število prepovedi uporabe in dajanja v promet, kadar je ugotovljeno, da so na ravni Skupnosti na voljo stroškovno učinkovite nadomestne snovi in da izboljšanje zadrževanja in rekuperacije emisij ni izvedljivo.
            
         
               (3)
            
            
               Uredba ima dvojno pravno podlago, vse določbe temeljijo na členu 175(1) PES (sedaj člen 192(1) PDEU), razen členov 7, 8 in 9, ki temeljijo na členu 95 PES (sedaj člen 114 PDEU), zaradi njihovega učinka na prosti pretok blaga na enotnem trgu Unije.
            
         
               (4)
            
            
               Danska ima nacionalne določbe o nekaterih fluoriranih toplogrednih plinih od leta 2002 in je Komisijo o njih obvestila v dopisu z dne 2. junija 2006. Ob splošni prepovedi uvoza, prodaje in uporabe novih izdelkov, ki vsebujejo zajete F-pline, so določena odstopanja, navedena v Prilogi I k Odredbi. Ta odstopanja se nanašajo na številne zelo posebne uporabe in v primeru številnih bolj splošnih uporab temeljijo na količini toplogrednih plinov, uporabljenih v teh sistemih; ter pri čemer pa so izvzete na primer hladilne enote, toplotne črpalke ali enote klimatskih naprav z maso sredstva za hladitev med 0,15 kg in 10 kg ter hladilni sistemi za rekuperacijo toplote z maso sredstva za hladitev 50 kg ali manj. Izvzeti so izdelki za ladje in vojaško uporabo ter uporaba SF6 v enotah visoke napetosti. Dne 8. decembra 2006 se je Komisija v zvezi s členom 95(6) PES (sedaj člen 114(6) PDEU) odločila Danski dovoliti, da te določbe ohrani do 31. decembra 2012.
            
         
               (5)
            
            
               Od sprejetja Odločbe 2007/62/ES so okoliščine, ki upravičujejo ohranitev strožjih določb, kot je določeno v navedeni odločbi, še vedno prisotne. Nacionalni predpisi so del širše strategije, ki jo je uvedla Danska, da bi izpolnila svoj cilj za zmanjšanje emisij po Kjotskem protokolu in posledičnem Sporazumu o notranji porazdelitvi bremen, ki je bil sprejet na ravni Unije. Na podlagi te ureditve bo Danska v obdobju 2008–2012 zmanjšala emisije toplogrednih plinov za 21 % v primerjavi z izhodiščnim letom 1990. Priglašeni ukrepi so po poročanju znatno prispevali k zmanjšanju emisij HFC na Danskem. V odločbah, ki sta jih Evropski parlament in Svet skupaj sprejela, o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov (3), bo Danska še nadalje zmanjšala emisije v letu 2020 za 20 % v primerjavi z ravnjo iz leta 2005.
            
         
               (6)
            
            
               Odstopanja iz Odredbe in možnost posameznih odstopanj od splošne prepovedi v zelo specifičnih primerih zagotavljajo sorazmernost ukrepa. Poleg tega se Odredba nanaša le na novo opremo in dovoljuje uporabo F-plinov za servisiranje in vzdrževanje obstoječe opreme, tako da ni nepotrebnega opuščanja opreme.
            
         
               (7)
            
            
               Čeprav Komisija opaža, da Odredba vpliva na prost pretok blaga v Uniji, so določbe splošne in veljajo tako za nacionalne kot uvožene izdelke. Ni dokazov, da so bile ali bodo priglašene nacionalne določbe uporabljene kot sredstvo samovoljne diskriminacije med gospodarskimi subjekti v Uniji. Glede na tveganja za okolje zaradi uporabe nekaterih F-plinov Komisija potrjuje svojo oceno, da priglašene nacionalne določbe ne pomenijo nesorazmernih ovir za delovanje notranjega trga kar zadeva zastavljene cilje, še zlasti ob upoštevanju zaključkov nedavne ocene uporabe, učinkov in ustreznosti Uredbe (ES) št. 842/2006 (4), da so nadaljnji ukrepi za zmanjšanje emisij F-plinov potrebni za doseg dogovorjenih ciljev emisij toplogrednih plinov v Uniji.
            
         
               (8)
            
            
               Komisija meni, da je zahteva Danske, predložena 13. februarja 2012, za ohranitev nacionalne zakonodaje, ki je strožja od Uredbe (ES) št. 842/2006, v zvezi z dajanjem v promet izdelkov in opreme, ki vsebujejo F-pline ali katerih delovanje je odvisno od njih, dopustna.
            
         
               (9)
            
            
               Poleg tega Komisija potrjuje svojo Odločbo 2007/62/ES, da nacionalne določbe v Odredbi št. 552 z dne 2. julija 2002:
               
                           —
                        
                        
                           ustrezajo potrebam glede varstva okolja,
                        
                     
                           —
                        
                        
                           upoštevajo obstoj ter tehnično in gospodarsko razpoložljivost nadomestnih snovi za prepovedane uporabe na Danskem,
                        
                     
                           —
                        
                        
                           bodo verjetno imele le omejen gospodarski vpliv,
                        
                     
                           —
                        
                        
                           niso sredstvo samovoljne diskriminacije,
                        
                     
                           —
                        
                        
                           ne pomenijo prikritega omejevanja trgovine med državami članicami in
                        
                     
                           —
                        
                        
                           so zato združljive s Pogodbo.
                        
                     Zato Komisija meni, da se lahko odobrijo.
            
         
               (10)
            
            
               Komisija lahko kadar koli ponovno oceni, ali so pogoji za odobritev še vedno izpolnjeni. To lahko še posebej postane relevantno v primeru bistvenih sprememb Uredbe (ES) št. 842/2006 ali Odločbe št. 406/2009/ES. Ob upoštevanju te možnosti in dolgoročnih obveznosti EU ter držav članic, da zmanjšajo emisije toplogrednih plinov, omejitev trajanja odobritve na določen datum ni potrebna –
            
         SPREJELA NASLEDNJI SKLEP:
   Člen 1
   Nacionalne določbe o nekaterih fluoriranih toplogrednih plinih, o katerih je Kraljevina Danska uradno obvestila Komisijo z dopisom z dne 13. februarja 2012 in ki so strožje od Uredbe (ES) št. 842/2006 v zvezi z dajanjem v promet izdelkov in opreme, ki vsebujejo F-pline ali katerih delovanje je od njih odvisno, se odobrijo.
   Člen 2
   Ta sklep je naslovljen na Kraljevino Dansko.
   
      V Bruslju, 11. junija 2012
      
         
            Za Komisijo
         
         Connie HEDEGAARD
         
            Članica Komisije
         
      
   
   
      (1)  UL L 161, 14.6.2006, str. 1.
   
      (2)  UL L 32, 6.2.2007, str. 130.
   
      (3)  Odločba št. 406/2009/ES Evropskega parlamenta in Sveta z dne 23. aprila 2009 o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov (UL L 140, 5.6.2009, str. 136).
   
      (4)  Poročilo Komisije o uporabi, učinkih in ustreznosti Uredbe o določenih fluoriranih toplogrednih plinih (Uredba (ES) št. 842/2006), COM(2011) 581, final.